Pressemeddelelse, tirsdag d. 6. november 2018 kl. 08.00

**Solange er første musikalske hovednavn på Heartland 2019**

**Heartland offentliggør i dag den amerikanske R&B-superstjerne Solange som første musikalske hovednavn på Heartland 2019. Solange slog sit navn fast med albummet *A Seat at the Table* i 2016 og kommer til Egeskov Slot med et spritnyt album. Heartland finder sted for fjerde gang fra torsdag d. 30. maj til lørdag d. 1. juni 2019.**

Tidligere på efteråret kunne Heartland præsentere den prisvindende forfatter Jonathan Franzen som første hovednavn på Heartland 2019. Nu er festivalen klar med det første musikalske hovednavn i form af den 32-årige amerikanske superstjerne **Solange**, som de senere år har etableret sig som en af tidens mest markante soul- og R&B-stemmer.

Solange brød for alvor igennem med albummet *A Seat at the Table* fra 2016, der er baseret på sangerindes egne oplevelser. Albummet er et af de mest skelsættende i nyere amerikansk musikhistorie med sin hudløst ærlige behandling af emner som sort feminisme, raceulighed og et generelt opråb til gavn for de mest undertrykte og oversete grupper i det amerikanske samfund.

*A Seat at the Table* nåede førstepladsen på den amerikanske Billboard-hitliste og blev kåret som årets bedste album af toneangivende magasiner som Spin, Vibe og Pitchfork. I 2017 modtog hun desuden en Grammy for *Best R&B Performance* for singlen ”Cranes in the Sky” fra samme album. Når Solange Knowles gæster Heartland 2019, bliver det med et nyt, endnu unavngivet album i bagagen.

Det er samtidig første gang, Solange kan opleves i Skandinavien siden 2017, hvor hun fik anmelderne til at falde i svime efter sin koncert på Roskilde Festival. Både Politiken, Berlingske, GAFFA og Soundvenue kvitterede med de maksimale seks stjerner og brugte ord som ”uforglemmelig”, ”magtdemonstration” og ”ren wellness for sjælen”, mens Informations anmelder udråbte koncerten til at være ”et nyt kapitel i verdens historie”.

Musikprogramchef og direktør for Heartland, Ulrik Ørum-Petersen, udtaler:

*”Solange er et navn, vi har drømt om at få på plakaten i hele festivalens levetid. Hun er både en kæmpe kunstnerisk begavelse og en gudsbenådet performer, der har forstået at forene det eksperimenterende med det populærkulturelle på en måde, der har gjort hende til et internationalt ikon. At hun ovenikøbet har annonceret et nyt album, der udkommer i god tid inden hendes optræden på Egeskov, gør os kun endnu mere stolte over, at hun har valgt os til sin eneste danske optræden til sommer.”*

Solange slutter sig til Jonathan Franzen som de to første navne på programmet for Heartland 2019. De kommende måneder vil der løbende blive offentliggjort flere navne fra hele verden inden for MUSIC, ART, TALKS og FOOD. De vil alle kunne opleves på Heartland 2019, der finder sted fra torsdag d. 30. maj til lørdag d. 1. juni 2019.

**Varm op til koncerten med Heartland Podcast**

I forbindelse med offentliggørelsen af Solange, udgiver Heartland også en ny podcast. Her besøger kulturjournalist og radiovært Niels Fez Pedersen og Berlingskes musikredaktør Nanna Balslev vært Augusta-Glahn-Abrahamsen.

De dykker sammen ned i de fem vigtigste sange fra den amerikanske sangerinde og taler bl.a. om Solanges forbindelse til New Orleans, hendes kærlighed til Motown og om at opdage Brooklyn før alle andre. Og så forsøger de at opklare, hvordan man bliver en artist i sin egen ret, når ens storesøster er verdens måske største stjerne Beyoncé. Om man er connaisseur eller lige har opdaget Solange, er podcasten en god mulighed for at komme helt ind under huden på den amerikanske sangerinde.

Podcasten er den første i rækken i en ny serie i Heartlands podcastunivers. Fremover vil man nemlig ikke kun kunne (gen)høre de fantastiske talks, der har været på programmet de forgangne år, som podcast. Derimod vil Heartland hele året frem mod festivalen præsentere en række nyproducerede podcasts, der dykker ned i debatter, emner og værdier, som sammen gør verden mere kompleks og farverig at leve i.

**BILLETSALG**

**Partoutbillet**: 1.950 DKK ekskl. gebyr

*Overnatningstilbud, børnebilletter og et begrænset antal endagsbilletter bliver sat i salg senere på året.*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // [peter.storgaard@have.dk](mailto:peter.storgaard@have.dk) // 28 49 33 86

Kristina Sindberg // [kristina@have.dk](mailto:kristina@have.dk) // 24 86 01 84

Heartland:

Direktør: Ulrik Ørum-Petersen // [ulrik@livenation.dk](mailto:ulrik@livenation.dk)

Udviklings- og kommunikationschef: Janne Villadsen // [janne@heartlandfestival.dk](mailto:janne@heartlandfestival.dk)

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**Heartland Festival på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland Festival er støttet af:**

Faaborg Midtfyn Kommune

Udvikling Fyn